موريطانية

موريطانية ؤلا ماوروسيا هي سّْمية ديال منطقة ؤ مملكة امازيغية كانت ف شّمال لْغربي ديال لْمنطقة لّي كتسما ليوم ب لْمغريب لْكبير، جات من لّاتينية Mauretania ؤلا Mauritania. عند لْيونان لْقدام كانت كتسما موروسيا Maurusia - Μαυρουσῐ́ᾱ. لْمجال لْجغرافي لّي كانت كتشغلو هاد لمنطقة تطور معا مرور لْقرون، ؤ ف اقصى مْتداد كانت موريطانية شادّة من لْمحيط لاطلسي تال شرق دزاير، من لعهد ديال لماليك بوكوس تاني. لكتبة ديال موريطانية ب تّا مربوطة هُوّا باش تميز علا دولة موريطانيا (ب لّيف د لْمد) لّي جغرافياً ماعندها حتا علاقة بيها، حيت وخا لحدود ديال موريطانية ف لْجنوب ماكانوش واضحين، ماعمرها وصلات بعد من جنوب لاطلس جيهت لبلاصة فين غادي تبنا مدينة مراكش. دولة موريطانيا تسمات بهاد سّْمية من عند لمستعمرين لفرانساويين، مي قبل من داكشي كانت معروفة بسميت بلاد شنݣيط. لْاصل د سّْمية. موريطانية جات من سّْمية لّاتينية لي سْتعملوها رّومان ؤ خداوها من عند لْيونان لْقدام، لّي كانو كيسميو لمنطقة ديال شمال لمغريب موروسيا ؤ سّكّان ديالها موروسيوس ؤ منها جات لكلمة لّاتينية موري لّي تسمات علا شعب لْمور. تّاريخ. لفترة لاسطورية. لاصول ديال مملكة موريطانية مامعروفينش مزيان، حيت قلال لكتوبا ؤ لوتايق لّي بقاو من ديك لفترة لّي كيهضرو عليها. لادلة لاركيولوجية، خصوصا من معلمة مزورا ؤ معالم خرين، كتبين ان لمملكة تاسسات ف لقرن لخامس ؤلا لقرن رّابع قبل لميلاد. بعض لمزاود كتهضر علا ماليك اسطوري سميتو اطلس لموري، لّي واقيلا عندو علاقة معا لاسطورة ديال اطلس لاله لّي كانو لامازيغ ؤ ليونانيين لقدام كيعبدوه. هاد لماليك ماكاين حتا شي تاكيد تاريخي علا لوجود ديالو، ؤ تقدر تكون لاسطورة ديالو عندها نفس الاصل ديال رّب انطايوس، حامي ارض لامازيغ، لّي تقدر تكون تّبنات علا شّخصية ديال شي ماليك موري حقيقي، تدفن ف مزورا. على حساب پلين لقديم لمور كانو ف لاصل قبيلة قوية لّي سيطرات علا لمغريب لقديم، ولاكين ب سباب لحروب، مابقاو منها غير بعض لفاميلات. لحاجة لّي ماكدة هيّا بلي من بعد ما مات لماليك بوكوس تاني مابقا حتا حد موراه لّي عندو لحق باش يحكم. :113 مملكة موريطانية. اقدم ماليك ماكد تاريخيا هوّا باݣا لّي دكرو تيتوس ليويوس، حيت كان عاون ماسينيسا باش ياخد لملك ديالو من ولد عمو لاكومازيس، ب 4000 فارس موري، ؤ من بعد عاون ف لحرب لبونيقية تانية ضد قرطاج. :115 على حساب ݣابرييل كامپ هادشي كيبيّن ان باݣا كان ماليك قوي ؤ مسيطر علا مجال جغرافي كبير، غالبا كان محدود ف لغرب ب لمحيط لاطلسي، ف شّرق ب واد مولوكا (لّي غالبا هوّا نيت واد ملوية). ف لجنوب، لحدود ماكانوش واضحين ولاكين غالبا كانو واصلين حتال لجنوب د جبال لاطلس. لماليك بوكوس لول ورت هاد لمملكة علا باݣا ؤلا من شي ماليك اخور لّي ورتها من باݣا. ؤ غادي يزيد يوسعها لجيهت شّرق ف 105 ق. م. ، فاش غادي ياخد تلت ديال مملكة نوميديا، من بعد ما سلّم يوغرطن ل رّومان. موراه غادي يحكم ولدو ماستانيسوسوس، لّي علا ما كيبان ماكانش شاد سّلطة مزيان، حيت لمنطقة ديال طنجيس كانت ستاقلات واحد لمدة تحت لحكم ديال فاميلة امازيغية كيتزعّمها لْامير ييفطاس ؤ موراه ولدو اسكاليس، حتا جا لجنرال رّوماني كوينتوس سيرطوريوس ؤ سالا معاهم. ف 49 ق. م. غادي تقسّم مملكة موريطانية لجيهة شرقية حاكمها بوكوس تاني ؤ جيهة غربية حاكمها بوݣود. هاد لملوك بجوج كانو خوت ؤ ولاد ماستانيسوسوس، ؤ لحدود بيناتهم كانت ف واد ملوية. حسب سطرابو، بوݣود حارب لاتيوپيين، ؤ هادشي كيدل علا انه غالبا كان وسّع مملكتو جيهت لجنوب، ولاكين مامعروفش بضّبط فين كانت واصلة. ف خلال لْحرب لْاهلية لْقيصرية، لخوت بجوج غادي يساندو يوليوس قيصر ف لحرب ديالو لّي كانت ضد تحالف فيه ݣنايوس پومپيوس ماݣنوس ؤ لماليك د نوميديا يوبا لول ؤ وحدين خرين. فاش غادي يخسر هاد تّحالف، بوكوس تاني غادي ياخد من لاراضي ديال نوميديا ؤ يزيد يوسع مملكتو ل شّرق، ؤ لْماباقي غادي يولّي مقاطعة تابعة ل رّومان. ولاكين ف لحرب لاهلية لانطونية، بوكوس ؤ بوݣود ماغاديش يتافقو علا شكون يساندو. بوكود تّاني غادي يساند ݣايوس اوكطاويوس، لّي من بعد غادي يولّي اوݣوستوس قيصر، مي بوݣود ساند ماركوس انطونيوس ؤ كليوپاترا سابعة فيليپاطور لمليكة د مصر. ف 38 ق. م. بوكوس تاني غادي يهرف علا مملكة خوه ؤ يولي لماليك ديال موريطانية كولها حتال 33 ق. م. فاش غادي يموت. لعرش ديال موريطانية هنا بقا خاوي حتال 25 ق. م. فاش لامبراطور رّوماني اوݣوستوس قيصر غادي يعطي لحكم لصاحبو ؤ عشيرو يوبا ؤ مراتو كليوپاطرا سيليني بنت كليوپاطرا سّابعة. مملكة موريطانية غادي تعرف لاوج ديالها ف لعهد ديال لماليك يوبا ؤ ولدو پطوليمايوس لموري لّي غادي يطورو لقتيصاد ديالها، ؤ يجيبو فنانين ؤ ادباء ؤ صناع من روما ؤ ليونان. اغلبية ديال لمعالم تّاريخية لقديمة ف لمغريب ؤ لغرب ديال دزاير كترجع ل هاد لفترة. من بعد ما تقتل پطوليمايوس بامر من لامبراطور ݣايوس ݣيرمانيكوس لّي معروف ب سمية كاليݣولا، ف 40 ميلادية، غادي تولي موريطانية تابعة ل روما، ؤ غادي تقسّم ل جوج مقاطعات: موريطانية طّنجية ؤ موريطانية لقيصرية، لّي لحدود بيناتهم كانو بحال موريطانية شرقية ديالت بوكوس تّاني ؤ موريطانية لغربية ديالت بوݣود. الطوپنوميا القديمة. من خلال خريطة اݣريپا لي صاوبوها الرومان فعهد لماليك يوبا لموريطاني و من نصوص راڤينا لي كترجع للقرن السابع نقدرو نجبدو واحد ليستة مابيهاش تاع مدن مملكة موريطانية لي هوما: